Հարուստ ու բազմաժանր է Ձայնադարանը` ժողովրդական ստեղծագործության գեղջկական, աշուղական, քաղաքային, նվագարանային և հոգևոր ճյուղերը ներկայացված են վիպական, վիպաքնարական, ծիսական, կենցաղային, խոհական, խոհափիլիսոփայական, սիրային, աշխատանքային, կատակային, երգիծական, պարային, պարերգային և այլ ժանրերում: Ձայնադարանում պահպանվող նմուշների գերակշիռ մասը` 50%-ը` աշուղական ստեղծագործությունն է: Գեղջկականը կազմում է ամբողջի շուրջ 30%-ը: Քաղաքային երաժշտարվեստի նմուշների թիվը շուրջ 1.500 է, նվագարանային երաժշտությանը` 1.200: Մնացածը ներկայացնում են հոգևոր և միջանկյալ ճյուղերը: Ի դեպ, այս տվյալները բերվում են առ 1 ապրիլի 2010թ.: Դրանք հետագայում փոփոխվելու են, քանի որ Ձայնադարանն անընդհատ համալրվում է նորանոր նմուշներով: